Krever ti prosent av Røkkes aksjeformue
Orveland var i fjor sommer fast bestemt på å saksøke Kjell Inge Røkke (54) for ti prosent av hans aksjeformue - minst 1,7 milliarder kroner. Men så ble han og Røkke enige om et oppklaringsmøte og Orveland trakk søksmålet. Nå saksøker 63-åringen milliardæren på ny. I flere år var Per Orveland samboer med Kjell Inge Røkkes ekskone Kari Monsen Røkke (56). - Jeg reiste verden rundt sammen med Kjell Inge og jeg var også en reservepappa for barna hans, sier Orveland. Han opplyser at han i de aktuelle årene også hjalp Røkke i hans næringsvirksomhet, men han ønsker ikke å si hva han gjorde. - Vi var i flere år gode kamerater, Kjell Inge og jeg, sier 63-åringen.I begynnelsen av mai leverte 63-åringen en stevning til Asker og Bærum tingrett. Røkke har frist til 27. mai med å komme med sine kommentarer til kravet. Som en del av grunnlaget for å kreve ny hovedforhandling har Orveland lagt ved SMS-utvekslingen han hadde med sin juridiske rådgiver i saken, advokat Morten Furuholmen. - Morten Furuholmen forhandlet med Røkkes advokat, John Christian Elden. Resultatet av forhandlingene var at jeg trakk saken mot at jeg fikk flere løfter. Jeg satt med følelsen av at det skulle bli en løsning, sier Orveland. Han opplyser at han har lagt ved SMS`ene for å dokumentere sin versjon av hva som skjedde i ukene før saken skulle opp i retten.- Jeg mener jeg ble lurt av Kjell Inge og advokat John Christian Elden til å trekke søksmålet. Advokat Morten Furuholmen, som hjalp meg i denne prosessen, rådet meg på det sterkeste om å trekke søksmålet, sier Orveland, og legger til: - Jeg innser i dag at jeg ble lurt og derfor har jeg saksøkt Kjell Inge på nytt. Røkkes henviser til sin prosessfullmektig, advokat John Christian Elden, for å kommentere saken. Elden avviser kravet på det mest bestemte. - Vi var klare for å møtes i retten i august i fjor fordi det var helt innlysende at Orveland ville tape rettstvisten, men aksepterte hans advokats forslag. Vi var også usikre på om Orveland faktisk ville ha penger til å betale saksomkostningene, skriver Elden i en e-post. Elden avviser også at Orveland på noen måte ble lurt til å trekke søksmålet: - Det var Orveland som ønsket dette møtet og Røkke aksepterte. Det ble også presisert at det ikke var aktuelt for Røkke å betale ut en eneste krone mer til Orveland, skriver Elden. Han avviser videre at det var noen forhandlinger mellom ham og Furuholmen. - Det har aldri vært forhandlet mellom Furuholmen og meg, men vi fikk et spørsmål om vi kunne akseptere at søksmålet ble trukket uten at vi krevde Orveland for saksomkostninger. Det ble akseptert, skriver Elden.Det var Dagens Næringsliv som første gang omtalte milliardkravet mot Røkke i mai i fjor. En måned senere ble det kjent at pengekravet skulle behandles av tingretten i Asker- og Bærum. Røkke forsøkte først å få kravet fra sin ekskones tidligere samboer avvist. Milliardæren hevdet at det overhodet ikke var noe hold i søksmålet. - Søksmålet er grunnløst og tidsspille, sa Røkkes advokat John Christian Elden til Dagens Næringsliv. Retten mente derimot at det ikke var tilfelle. Konstituert tingrettsdommer Wenche Fliflet Gjelsten i Asker og Bærum tingrett bekreftet overfor VG at saken ikke ble avvist og det ble berammet hovedforhandling 10. august i fjor. - Tingretten kom til at så lenge Orveland bare påberopte seg Røkkes muntlige løfte som bevis, måtte retten høre om Røkke kunne bekrefte avtalen. Det ble derfor innkalt til rettsmøte, skriver Elden.Tre uker før milliardkravet skulle behandles i retten, trakk Orveland søksmålet mot milliardæren. - Advokat Morten Furuholmen anmodet meg om å trekke kravet, sier Orveland. Han opplyser at han var blitt lovet et eget møte med Røkke innen to måneder og han skulle slippe og betale Eldens saksomkostningskrav på 200.000 kroner. - Jeg trodde dette skulle være et møte hvor Kjell Inge og jeg skulle rense luften mellom oss. Dagen før tomånedersfristen hadde utløpt hadde Orveland ennå ikke hørt noe fra Røkke. Orveland var frustrert og skrev følgende SMS til Furuholmen 9. september: «Vi har en helt klar avtale og fristen går ut i morgen. Dersom jeg ikke hører noe i løpet av morgendagen vil jeg innkalle til pressekonferanse i løpet av neste uke og gjerne på ditt kontor...»Fem dager senere, fredag 14. september, sto Orveland foran hovedkontoret til Aker på Aker Brygge. Han hadde nå en avtale om å møte Røkke. Orveland ble loset inn i bygget, men idet han skrittet inn på kontoret til Røkke fikk han en overraskelse: - Der satt Elden. Jeg trodde Kjell Inge og jeg skulle møtes alene. Dette er en sak mellom Kjell Inge og meg. Ifølge Orveland tok Røkke ordet, og spurte: - Hvorfor kommer du hit i dag? Kommer du for å beklage at du stevnet meg? - Jeg svarte at jeg ikke var kommet til Kjell Inge for å forklare meg. Jeg regnet med at han skulle stå for praten og komme med et forslag til en løsning Det fikk han ikke. Møtet var over etter 20 minutter. - Jeg følte meg rundlurt, sier Orveland.Elden har en annen oppfatning av hva som skjedde i forkant og under møtet på Røkkes kontor. - Orveland ønsket å møte Røkke alene. Røkke ønsket ikke det, så jeg var til stede som referent da Røkke hadde dårlige erfaringer med enemøter med Orveland, skriver Elden - og opplyser at han tok notater under møtet. Ifølge Elden ga Orveland uttrykk for at han bare var kommet for å lytte og høre hvilke forslag Røkke hadde å komme med. - Røkke sa at han ikke hadde noen forslag eller utspill, men hadde satt av tid til å oppfylle hans ønske om et møte i henhold til SMS-en for å skvære opp og rense luften, skriver Elden.Ifølge Elden ga Røkke uttrykk for at han trodde og håpet at Orveland ville fremsette en beklagelse av en form slik at konflikten kunne være fullt avsluttet. - Orveland ga uttrykk for at han trodde han skulle få et forslag av en art fra Røkke, skriver Elden. Morten Furuholmen sier han ble kontaktet av Orveland først etter at han hadde sendt inn stevningen i fjor vår. - Jeg var tydelig på at jeg ikke ville påta meg noe prosessoppdrag i saken og rådet han sterkt til å trekke saken. Jeg sa meg villig til å bistå ham med det siste, og var i den anledning i kontakt med advokat Jon Christian Elden, sier Furuholmen, og legger til: - Min vurdering av denne saken var at uenigheten mellom Orveland og Røkke måtte løses utenrettslig, de to imellom. Jeg var tydelig på at det var noe som Orveland måtte ta opp med Røkke uten min bistand. Det var enighet mellom partene at de to skulle avholde et møte etter at Orveland hadde trukket saken for retten, hvilket også ble gjennomført uten min tilstedeværelse.Morten Furuholmen opplyser at han ikke har hatt kunnskap om Orvelands nye stevning før han ble kontaktet av VG. Orveland krever på ny ti prosent av Røkkes aksjeverdier. Ifølge Orveland har Røkke flere ganger gitt et slikt bindende gaveløfte. - Vi hadde en avtale og den avtalen mener jeg han bør stå ved, sier Orveland. Det er blitt anslått at verdien av ti prosent av aksjene tilsvarer minst 1,7 milliarder kroner. Orveland sier han har lydbåndopptak som underbygger at Røkke har lovet han ti prosent av hans aksjeformue. - Kan jeg får høre på opptaket? - Nei. Ikke på nåværende tidspunkt, men opptaket er oversendt til tingretten og Røkkes advokat har også tidligere fått en kopi av opptaket, sier Orveland. - Hvorfor skulle Røkke gi deg ti prosent av sin formue? - Jeg har hjulpet Kjell Inge med mye i mange år, men jeg vil ikke gå nærmere inn på dette, sier Orveland. - Kan det være at Røkke bare spøkte med deg? - Jeg opplevdet aldri at Røkke spøkte om denne avtalen. Vi snakket ordentlig om avtalen og for min del var det aldri noen tvil om at dette var en reell avtale.
Per Orveland (63) mener Kjell Inge Røkke har inngått en bindende avtale som gir ham rett på ti prosent av milliardærens aksjeformue.